送周竹友虎皮時權郡事
作者：蕭立之
朝代：宋

paragraphs: 桂東山中何所有，於菟嘷風阿香吼。
鬼行狙伏塵不驚，石八强弓射生手。
去年臘月雪塞村，射公家家肉滿門。
有皮斑斑五花文，鬚爪完具無箭痕。
向來鹿豕一口吞，四蹄如瓠八尺身。
扣門邀我酬萬錢，猛氣尚欲凌蒼烟。
深山大澤誰得前，摩挲忽此驚華顛。
喜君風骨清且妍，贈君春風紫茸氈。
蠹鑽塺潤與愛惜，風簷展上雪色壁。
知君爲政今渡河，欲寄他時恐難得。